  Анжелика Тихонова корреспондент Удмуртиын Россиысь Кун Думалэн тямысэтӥ ӧтчамаз депутатъёсты быръёнъёслэн кыкетӥ нуналзы йылпумъяськиз. Со сярысь элькун тӧролэн но кивалтэтлэн пресс-службазы ивортӥз. 18-тӥ куарусёнэ 20 часлы элькунын 328 сюрс 241 улӥсьёс куаразэс сётӥзы. Со 28,19 процентэз быръёнъёсы пыриськыны быгатӥсьёс луо. Оглом элькунын 1,2 миллион пала адямиос куаразэс сётыны быгато. Одӥг мандатъем 33 номеро удмурт быръён округъя 29,2 процентэз бырйыны быгатӥсьёс куаразэс сётӥзы (162 сюрс 49 адями). Одӥг мандатъем 34 номеро Ижкар быръён округъя куаразэ 166 сюрс 192 адями сётӥз (27,27 процентэз бырйыны быгатӥсьёс). Мер чакласьёслэн корпусэнызы кивалтӥсь Рашид Хуснутдинов быръёнъёслэн кыкетӥ нуналзы оглом лачмыт ортчиз шуиз. Озьы ик ӟырдыт линия, видео амалэн чаклан ужазы, быръён участокъёсы потазы. Одӥгезлэн партилэн кандидатэз вылэ гинэ ӝожтӥськонъёс вал. Быръёнъёсъя валтӥсь ӧрилэн ивортэмезъя, со быръён участокъёсъя ветлӥз но куара сётыны чакламтэ интыын реестръёсты, куара сётыны лыдметъёсты сётыны, сейфъёс но мукет ужкагазъёс доры пырыны курылӥз. Учыр сярысь полицие ивортӥзы. Пусъём, быръёнъёслэн кыкетӥ нуналзы йылпумъяськем бере, 20 часын, ваньмаз 1 сюрс 172 участокъёсын мер чакласьёс азьын урнаосысь бюллетеньёсты поттӥзы, нимысьтыз сейф-пуйыосы понӥзы но сейфъёсы ӵогазы. Быръён участокъёсты полициын ужасьёс чакласа возё. 19-тӥ куарусёнэ 8 часын ӵукна усьтӥськытозязы, отчы нокин пырыны уз быгаты. Тодэ вайытом, быръёнъёслэн нырысетӥ нуналазы куаразэс 180 сюрслэсь трос кунмуртъёс сётӥзы. Тегъёс: Ижкар быръёнъёс Удмуртия КунДума  